Dôvodová   správa

Všeobecná časť

Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (ďalej len „nariadenie vlády“) sa predkladá v súlade s ustanovením § 105 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len "zákon o štátnej službe"), ktorý splnomocňuje vládu Slovenskej republiky na jeho vydanie.

Návrhom nariadenia vlády sa realizuje čl. II bod 3 Kolektívnej zmluvy vyššieho stupňa v štátnej službe na rok 2007, uzatvorenej zmluvnými stranami podľa ustanovenia § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov. Podľa čl. II bodu 3. tejto kolektívnej zmluvy platové tarify štátnych zamestnancov podľa prílohy č. 2 zákona o štátnej službe v znení nariadenia vlády Slovenskej republiky č. 270/2006 Z. z. o   zvýšení   platových taríf štátnych zamestnancov sa od 1. júla 2007 zvýšia o 4 %.

Návrh nariadenia vlády je v súlade s Ústavou Slovenskej republiky, zákonom o štátnej službe a ďalšími všeobecne záväznými právnymi predpismi, medzinárodnými zmluvami, s právom Európskych spoločenstiev a s právom Európskej únie.

Návrh nariadenia vlády nemá vplyv na zamestnanosť, ani vplyv na životné prostredie. Zvýšenie platových taríf štátnych zamestnancov bude mať dosah na štátny rozpočet. Finančné krytie zvýšenia platových taríf štátnych zamestnancov je zabezpečené zákonom č. 681/2006 Z. z. o štátnom rozpočte na rok 2007.